Адыгэ ныпыр къащхьэщыту
Ди ныпым къыщыгъэлъэгъуа вагъуэ пщыкIутIым къызэщIиубыдэ адыгэ лъэпкъхэм я бжыгъэм хуэдиз шукIэ XXII Олимпиадэ хужьым и нагъыщэ нэхъыщхьэр, бэракъ удзыфэм щIэту, дыгъуасэ Мейкъуапэ щрагъэблэгъащ.
Кареевэ Аннэ Европэм щынэхъ лъагэ дыдэ Iуащхьэмахуэ и щыгум кърахьэхыжри, олимп мафIэ зэIэпахыр Адыгейм и къалащхьэм шэджагъуэ нэужьым къахьэсащ. Джэгушхуэ щызэхаубла шыгъэжапIэм лъэпкъ макъамэм щIэту абы щаIущIащ республикэм и цIыху куэд.
Мейкъуапэ и уэрамхэм ирикIуа эстафетэр иришэжьащ Адыгейм и Iэтащхьэ ТхьэкIушынэ Аслъэнджэрий. Къылъыса метри 150-р къызэринэкIри, абы олимп мафIэр къыкIэлъыкIуэм IэщIилъхьащ. Ар зэIэпызыха цIыху 60-м яхэтащ 1972 гъэм Мюнхен щекIуэкIа Олимпиадэм атлетикэ хьэлъэмкIэ и чемпион, дунеймрэ Европэмрэ тIэунейрэ щытекIуа Чыржын Мухьэрбий, гандболымкIэ олимп дыжьын медалыр къэзыхьа Кареевэ Аннэ, кIэрахъуэ гъэуэнымкIэ олимп чемпион Алифиренкэ Сергей сымэ, нэгъуэщIхэри.
Эстафетэр «Дружба» стадионым щиухащ. Абы щагъэува фалъэшхуэр пигъэнэну пщIэ хуащIащ паралимп чемпион, Европэм блэнейрэ щытекIуа, «Зэныбжьэгъугъэ» орденымрэ «Адыгейм и щIыхь» медалымрэ зыхуагъэфэща Пономаренкэ Валерий.
Хьэтау Ислъам.
